SK Úradný vestník Európskej únie L 93/30

NARIADENIE KOMISIE (EÚ) 2017/624

z 30. marca 2017,

ktorým sa menia prílohy II a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bifenazátu, daminozidu a tolylfluanidu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 18 ods. 1 písm. b),

keďže:

(1) Maximálne hladiny rezíduí (ďalej len „MRL“) bifenazátu sa stanovili v prílohe II k nariadeniu (ES) č. 396/2005. V prípade daminozidu a tolylfluanidu boli MRL stanovené v prílohe V k uvedenému nariadeniu.

(2) V prípade bifenazátu predložil Európsky úrad pre bezpečnosť potravín (ďalej len „úrad“) odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Odporúčania úradu k preskúmaniu existujúcich MRL boli vykonané nariadením (EÚ) č. 79/2014 (3).

(3) V prípade daminozidu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Odporúčania úradu k preskúmaniu existujúcich MRL boli implementované nariadením (EÚ) č. 87/2014 (5).

(4) V prípade tolylfluanidu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (6). Odporúčania úradu k preskúmaniu existujúcich MRL boli vykonané nariadením Komisie (EÚ) 2015/552 (7).

(5) Pokiaľ ide o produkty, v prípade ktorých na úrovni Únie neboli hlásené príslušné povolenia ani dovozné tolerancie a v prípade ktorých neexistujú ani maximálne hladiny rezíduí podľa kódexu, úrad dospel k záveru, že je potrebné, aby manažéri rizík vykonali ďalšie posúdenie. So zreteľom na súčasné vedecké a technické poznatky sa MRL bifenazátu stanovili podľa nariadenia (EÚ) č. 79/2014 na úrovni špecifického limitu detekcie a MRL daminozidu a tolylfluanidu sa stanovili podľa nariadenia (EÚ) č. 87/2014 a nariadenia (EÚ) 2015/552 a v súlade s článkom 18 ods. 1 písm. b) nariadenia (ES) č. 396/2005 na úrovni štandardnej MRL.

(6) Komisia sa radila/konzultovala s referenčnými laboratóriami Európskej únie o potrebe upraviť určité uvedené limity detekcie. V prípade zložitých definícií rezíduí, ktoré sa skladajú z niekoľkých zložiek, sa každá zložka musí analyzovať na takej úrovni analytického stanovenia (LOD), ktorá je technicky uskutočniteľná a pokiaľ možno čo najnižšia. Ak sa MRL stanovila na úrovni LOD, táto úroveň je sumou LOD všetkých zložiek definície rezíduí. V prípade bifenazátu, daminozidu a tolylfluanidu je definícia rezídua zložená z viacerých zložiek, preto uvedené laboratóriá dospeli k záveru, že vzhľadom na potrebu analyzovať všetky zložky definícií rezíduí na úrovni, ktorá je technicky uskutočniteľná, MRL stanovené na úrovni LOD (suma LOD všetkých zložiek) by sa mali zvýšiť.

(7) Nariadenie (ES) č. 396/2005 by sa preto malo zodpovedajúcim spôsobom zmeniť.

(8) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 30. marca 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Review of the existing maximum residue levels (MRLs) for bifenazate according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) bifenazátu podľa článku 12 nariadenia (ES) č. 396/2005]. Vestník EFSA (EFSA Journal) (2011) 9(12):2484 [48 s].

(3) Nariadenie Komisie (EÚ) č. 79/2014 z 29. januára 2014, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bifenazátu, chlórprofamu, esfenvalerátu, fludioxonylu a tiobenkarbu v určitých produktoch alebo na nich (Ú. v. EÚ L 27, 30.1.2014, s. 9).

(4) Európsky úrad pre bezpečnosť potravín; Review of the existing maximum residue levels (MRLs) for daminozide according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) daminozidu podľa článku 12 nariadenia (ES) č. 396/2005]. Vestník EFSA (EFSA Journal) (2012) 10(4):2650 [16 s].

(5) Nariadenie Komisie (EÚ) č. 87/2014 z 31. januára 2014, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí acetamipridu, butralínu, chlórtolurónu, daminozidu, izoproturónu, pikoxystrobinu, pyrimetanilu a trinexapaku v alebo na určitých produktoch (Ú. v. EÚ L 35, 5.2.2014, s. 1).

(6) Európsky úrad pre bezpečnosť potravín; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) tolylfluanidu podľa článku 12 nariadenia (ES) č. 396/2005]. Vestník EFSA (EFSA Journal) (2013) 11(7):3300 [37 s].

(7) Nariadenie Komisie (EÚ) 2015/552 zo 7. apríla 2015, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 1,3-dichlórpropénu, bifenoxu, dimeténamidu-p, prohexadiónu, tolylfluanidu a trifluralínu v určitých produktoch alebo na nich (Ú. v. EÚ L 92, 8.4.2015, s. 20).